На основу члана 21. ст. 1. и 2. Закона о националном оквиру квалификација Републике Србије („Службени гласник РС”, број 27/18) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 71/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о оснивању Секторског већа за cектор пољопривреде, производње хране, шумарства, рибарства и ветерине**

"Службени гласник РС", бр. 104 од 28. децембра 2018, 57 од 9. августа 2019.

1. Оснива се Секторско веће за сектор пољопривреде, производње хране, шумарства, рибарства и ветерине (у даљем тексту: Секторско веће) за области које се односе на производњу биља и узгој домаћих животиња укључујући и вођење и одржавање фарми и производњу непрерађених производа од биљака и животиња (нпр. сточарство, ратарство, воћарство), затим на област хортикултуре (нпр. цвећарство, управљање расадницима), шумарства (нпр. чување шума), рибарства и ветерине, затим на област производње хране, обраду и паковање хране и пића, као и опрему и процедуре примењиване у производњи и дистрибуцији хране.

2. Задаци Секторског већа су да:

1) анализира постојеће и утврђује потребне квалификације у сектору;

2) идентификује квалификације које треба осавременити;

3) идентификује квалификације које више не одговарају потребама сектора;

4) доноси одлуку о изради предлога стандарда квалификација у оквиру сектора;

5) даје мишљење о очекиваним исходима знања и вештина унутар сектора;

6) промовише дијалог и непосредну сарадњу између света рада и образовања;

7) промовише могућности за образовање, обуку и запошљавање унутар сектора;

8) идентификује могућности за обучавање одраслих унутар сектора;

9) разматра импликације националног оквира квалификација на квалификације унутар сектора;

10) предлаже листе квалификација по нивоима и врстама које могу да се стичу признавањем претходног учења;

11) обавља друге послове у складу са Законом о националном оквиру квалификација Републике Србије.

3. За чланове Секторског већа, на пет година именују се:

1) на предлог Привредне коморе Србије и репрезентативних удружења послодаваца – Горан Јаковљевић.

2) на предлог Савета за стручно образовање и образовање одраслих – Јово Ћато.

3) на предлог Конференцијe универзитета и Конференцијe академија и високих школа – проф. др Весна Родић.

4) на предлог Националне службе за запошљавање – Вања Златковић.

5) на предлог министарстава:

(1) Министарства просвете, науке и технолошког развоја – проф. др Виктор Недовић.\*

(2) Министарства рада, запошљавања, борачка и социјална питања – Биљана Зекавица.

(3) Министарства омладине и спорта – Новак Ушћумлић.\*

(4) Министарства пољопривреде, шумарства и водопривреде:\*

– Мирјана Бојчевски, Сектор за пољопривредну политику;\*

– Маја Андријашевић, Одељење за добробит животиња и ветеринарске услуге у Управи за ветерину;\*

– Владе Ђоковић, Одсек за семе и садни материјал у Управи за заштиту биља;\*

– Љиљана Совиљ, Управа за шуме;\*

– Предраг Вукчевић, Сектор пољопривредне инспекције.\*

6) на предлог репрезентативних гранских синдиката:

(1) Грански синдикат прехране, угоститељства, туризма, пољопривреде, водопривреде и дуванске индустрије независност:

– Милојица Живковић;

(2) Самостални синдикат шумарства и прераде дрвета Србије:

– Предраг Главоњић.

7) на предлог заједница стручних школа:

(1) Зоран Радосављевић, Удружење средњих школа за подручјe рада пољопривреда, производња и прерада хране;

(2) Анкица Ковачевић, Струковно удружење – заједница средњих школа подручја рада шумарство и обрада дрвета.

8) на предлог Завода за унапређивање образовања и васпитања:

(1) Радиша Микарић, за област производње биља, узгој домаћих животиња, производњу непрерађених производа од биљака и животиња, хортикултуре, ветерине и производње, обраде и паковања хране и пића;

(2) Даница Софренић, за област шумарства и рибарства.

Чланови Секторског већа из става 1. тач. 1), 2), 3), 4) и тачка 5) подтач. (1), (2) и (3) ове тачке учествују у раду Секторског Већа у свим областима рада Секторског већа из тачке 1. ове одлуке.\*

Чланови Секторског већа из става 1. тачка 5) подтачка (4), тач. 6), 7) и 8) ове тачке учествују у раду за област рада сектора за који су именовани.\*

\*Службени гласник РС, број 57/2019

4. Чланови Секторског већа између себе бирају председника из реда чланова који учествују у раду у свим областима рада Секторског већа из тачке 1. ове одлуке.

5. Секторско веће доноси пословник о свом раду.

6. Годишњи извештај о раду Секторско веће подноси Агенцији за квалификације, министарству надлежном за послове образовања и Влади, најкасније до 1. марта текуће године за претходну календарску годину.

7. Административно-техничку подршку Секторском већу пружа Агенција за квалификације.

8. Чланови Секторског већа и стручних тимова имају право на накнаду за рад у висини коју утврди Влада.

9. Ова одлука ступа на снагу осмог дана од дана објављивања у „Службеном гласнику Републике Србије”.

05 број 02-02-12706/2018

У Београду, 27. децембра 2018. године

**Влада**

Председник,

**Ана Брнабић, с.р.**